„ Þór hefur leyst landfestar á ný og er á leið aftur til Flateyrar með vistir fyrir fólkið sem þar er og eins með liðsauka frá Rauða krossinum til að sinna sálgæslu , björgunarsveitum og lögreglu til þess að létta á þeim sem þar eru og taka betur utan um fólkið sem er í Önundarfirði . Það er búið að vera lokað í einhverja daga yfir í Önundarfjörð og orðið lítið um nauðsynlegar vistir , “ segir Guðmundur , sem var í viðtali við útvarpsstöðina K100 í morgun . Hann er sjálfur um borð í skipinu . „ Fólk er bara slegið “ „ Fólk er bara slegið og ekki hægt að lýsa því í orðum hvernig því líður . Ég held að það sé ekki tekið of djúpt í árinni þegar maður segir að fólk er hreinlega í áfalli . Þetta er eitthvað sem kveikir á svo óþægilegum minningum í hugum svo margra að það er erfitt að koma því í orð , “ bætir hann við . Hann segir að meta þurfið tjónið af völdum snjóflóðanna í birtingu þegar varðskipið kemur yfir í Önundarfjörð . Um borð eru meðal annars þeir sem tengjast eða eiga bátana sem sukku í höfninni . „ Það sem er mikilvægast er að við tökum hvert utan um annað og iðkum það sem Vestfirðir hafa alltaf staðið fyrir sem er samhugur . “